Nyheter

– Det er ikke noe nytt i saken. Vi har ikke funnet buksa, sier lensmann i Orkdal og Agdenes, Tor Kristian Haugan.

Saken er som følger: Steinar Løvberg (69) bor på Geilan på Orkanger, ikke langt unna Oti-sentret. Torsdag ettermiddag 7. mai, klokka 14.30, hadde han vasket klær. Disse ble hengt opp til tørk ute på klessnora, på tverrenden av boligen hans.

Da vasken skulle tas inn i 20-tida samme kveld, var dongeribuksa vekk. Alt annet han på klessnora.

69-åringen gikk rundt i området og lette. I tillegg spurte han naboer om de hadde sett buksa eller noen som hadde tatt den. Men buksa var vekk.

Dagen etter tok han turen til det lokale lensmannskontoret. Her anmeldte han tyveriet.

– Det er en snedig sak. Rart! sier Haugan.

– Hvor mye ressurser bruker dere på en slik sak?

– Vi har ikke mulighet til å ettergå dette. Vi har ikke noe å gå etter. Men det er bra at folk får lese om saken, da kan kanskje noen som vet noe gi oss et hint, sier lensmannen.

Løvberg poengterte etter mysteriet at «nå er det også blitt farlig å henge ut klær til tørk».

– Hva gjør du nå med senere klesvasker?

– Det er klart jeg blir skeptisk til å henge vasken ute når til og med dette ikke får være i fred, svarte mannen, som understreket at nå kom han til å ha øynene åpne i tilfelle han så noen i nærområdet som går rundt med ei kjent dongeribukse...